b'\n_START_ARTICLE_\nKabuki\n_START_PARAGRAPH_\nEl kabuki (\xe6\xad\x8c\xe8\x88\x9e\xe4\xbc\x8e) \xc3\xa9s una forma de teatre japon\xc3\xa8s tradicional. Els car\xc3\xa0cters kanji individuals, llegits d\'esquerra a dreta, signifiquen cantar (\xe6\xad\x8c ka), ballar (\xe8\x88\x9e bu), i habilitat (\xe4\xbc\x8e ki). Sovint es tradueix kabuki com \xc2\xabl\'art de cantar i ballar\xc2\xbb. Existeixen tanmateix car\xc3\xa0cters ateji que no reflecteixen l\'etimologia actual, i la paraula kabuki es creu que en realitat deriva del verb kabuku, que significa \xc2\xabinclinar-se\xc2\xbb o \xc2\xabser fora de l\'ordinari\xc2\xbb, de manera que el significat de kabuki pot ser interpretat tamb\xc3\xa9 com a teatre experimental o estrany.\n_START_SECTION_\n1603 \xe2\x80\x93 1629: Kabuki femen\xc3\xad\n_START_PARAGRAPH_\nLa hist\xc3\xb2ria del kabuki va comen\xc3\xa7ar el 1603, quan Izumo no Okuni, una miko d\'Izumo Taisha, va comen\xc3\xa7ar a realitzar un nou estil de dansa dram\xc3\xa0tica a les vores seques del riu Kioto. Les executants femenines interpretaven tant els papers femenins com els masculins representant situacions c\xc3\xb2miques de la vida quotidiana. _NEWLINE_Aquest estil es va fer popular molt r\xc3\xa0pidament, i ben aviat se li va demanar a Okuni que fes la seva interpretaci\xc3\xb3 davant la Cort Imperial. Despr\xc3\xa9s d\'un \xc3\xa8xit tan rotund, no van trigar a apar\xc3\xa8ixer rivals, i el kabuki va n\xc3\xa9ixer com un conjunt de drama i dansa executat per dones, una forma molt diferent a la dels nostres dies. _NEWLINE_En aquest per\xc3\xadode moltes de les actuacions arribaven a tenir un car\xc3\xa0cter indecent: les actrius estaven disponibles per a la prostituci\xc3\xb3, i els membres masculins del p\xc3\xbablic podien requerir lliurement els serveis d\'aquestes dones. Per aquesta ra\xc3\xb3, durant el per\xc3\xadode Edo el kabuki s\'escrivia tamb\xc3\xa9 amb els car\xc3\xa0cters \xe6\xad\x8c\xe8\x88\x9e\xe5\xa6\x93 (prostituta, cantant i ballarina).\n_START_SECTION_\n1629 \xe2\x80\x93 1652: Kabuki amb actors joves\n_START_PARAGRAPH_\nL\'atmosfera escandalosa, i en alguns moments violenta, de les actrius de kabuki va atreure l\'atenci\xc3\xb3 del shogunat Tokugawa, i el 1629 les dones van ser expulsades dels escenaris per mirar de protegir la moral p\xc3\xbablica. Alguns historiadors suggereixen que el govern estava preocupat perqu\xc3\xa8 la popularitat del kabuki dramatitzava la vida quotidiana en comptes de lloar el passat heroic i donava a con\xc3\xa8ixer diversos esc\xc3\xa0ndols, alguns dels quals involucraven oficials del govern._NEWLINE_Com que el kabuki era tan popular, actors joves masculins van ocupar el lloc de les dones. Amb el canvi dels executants, tamb\xc3\xa9 es va modificar el car\xc3\xa0cter de la interpretaci\xc3\xb3, centrada m\xc3\xa9s en el drama que en la dansa. Aquestes actuacions van resultar igualment obscenes, i molts actors estaven tamb\xc3\xa9 disponibles per a la prostituci\xc3\xb3. Les audi\xc3\xa8ncies s\'esvalotaven sovint i de tant en tant hi havia baralles, de vegades per demanar els favors d\'un atractiu actor. El 1652 el shogunat tamb\xc3\xa9 prohib\xc3\xad les actuacions d\'aquests joves actors.\n_START_SECTION_\n1653: Kabuki amb homes madurs\n_START_PARAGRAPH_\nDes de 1653, nom\xc3\xa9s els homes madurs podien fer kabuki, i l\'espectacle es va convertir en una forma sofisticada i altament estilitzada anomenada yar\xc5\x8d kabuki (\xe9\x87\x8e\xe9\x83\x8e\xe6\xad\x8c\xe8\x88\x9e\xe4\xbc\x8e) ("Kabuki d\'homes"). Aquesta metamorfosi de l\'estil estava molt influenciada pel teatre c\xc3\xb2mic ky\xc5\x8dgen (\xe7\x8b\x82\xe8\xa8\x80), que va ser molt popular. Avui dia el "yar\xc5\x8d" ha decaigut, per\xc3\xb2 no va ser fins fa poc que els rols interpretats en el kabuki eren executats nom\xc3\xa9s per homes. Els actors que s\'especialitzaven a interpretar papers de dones eren coneguts com a onnagata o oyama (ambd\xc3\xb3s s\'escriuen \xe5\xa5\xb3\xe5\xbd\xa2). Els onnagata habitualment formaven part de fam\xc3\xadlies especialitzades en aquest estil. Hi havia dos grans estils d\'actuaci\xc3\xb3: l\'aragoto (\xe8\x8d\x92\xe4\xba\x8b, estil brusc) i el wagoto (\xe5\x92\x8c\xe4\xba\x8b, estil suau).\n_START_SECTION_\n1673 \xe2\x80\x93 1735: El per\xc3\xadode Genroku\n_START_PARAGRAPH_\nDurant el per\xc3\xadode Genroku el kabuki va prosperar. Els locals on es duien a terme les funcions kabuki van ser formalitzats, aix\xc3\xad com molts altres elements d\'estilitzaci\xc3\xb3; per exemple, es van determinar els diferents tipus de personatges convencionals. _NEWLINE_Durant aquest per\xc3\xadode van confluir els teatres kabuki i ningy\xc5\x8d j\xc5\x8druri (\xe4\xba\xba\xe5\xbd\xa2\xe6\xb5\x84\xe7\x91\xa0\xe7\x92\x83), la forma elaborada del teatre de titelles que despr\xc3\xa9s es va donar a con\xc3\xa8ixer com a bunraku. Cada un va influir en el desenvolupament de l\'altre. _NEWLINE_El fam\xc3\xb3s dramaturg Monzaemon Chikamatsu, un dels primers dramaturgs professionals del kabuki, va realitzar diversos treballs influents, encara que la seva pe\xc3\xa7a m\xc3\xa9s coneguda, "Els amants su\xc3\xafcides de Sonezaki" (Sonezaki Shinj\xc5\xab o \xe6\x9b\xbe\xe6\xa0\xb9\xe5\xb4\x8e\xe5\xbf\x83\xe4\xb8\xad), va ser escrita per executar-se en el bunraku. Com moltes obres bunraku, tanmateix, aquesta va ser adaptada al kabuki, i va trobar molts imitadors. Aquesta i altres obres van influir en la gent generant su\xc3\xafcidis en la vida real, i per aix\xc3\xb2 el govern va prohibir el 1723 els shinju mono, obres sobre su\xc3\xafcidis de dos amants. A Ichikawa Danjuro, que tamb\xc3\xa9 va viure en aquest per\xc3\xadode, se li atribueix el desenvolupament de les positures mie i el maquillatge kumadori, que s\'assembla a una m\xc3\xa0scara._NEWLINE_A mitjan segle XVIII, el kabuki va deixar de ser l\'espectacle m\xc3\xa9s popular, i el bunraku va prendre el seu lloc com la primera forma d\'entreteniment entre les classes socials baixes. Aix\xc3\xb2 es va deure en gran part a l\'aparici\xc3\xb3 de bons dramaturgs de bunraku. El kabuki va quedar estancat fins a la fi del segle, quan va tornar a ressorgir.\n_START_SECTION_\nEl kabuki despr\xc3\xa9s de la Restauraci\xc3\xb3 Meiji\n_START_PARAGRAPH_\nL\'enorme canvi cultural que va comen\xc3\xa7ar el 1868 despr\xc3\xa9s de la caiguda del shogunat Tokugawa, l\'eliminaci\xc3\xb3 de la classe samurai, i l\'obertura del Jap\xc3\xb3 cap als productes i idees d\'Occident van contribuir a encendre l\'espurna que va marcar el ressorgiment del kabuki. Mentre que la cultura lluitava per adaptar-se als nous temps, els actors es van esfor\xc3\xa7ar per augmentar la reputaci\xc3\xb3 del kabuki entre les classes altes i adaptar els estils tradicionals als gustos moderns._NEWLINE_Molts teatres kabuki van ser destru\xc3\xafts pels bombardeigs durant la Segona Guerra Mundial, i durant la postguerra les forces d\'ocupaci\xc3\xb3 van prohibir espor\xc3\xa0dicament els espectacles de kabuki. Tanmateix, l\'any 1974 es va aixecar la prohibici\xc3\xb3.\n_START_SECTION_\nEl kabuki en l\'actualitat\n_START_PARAGRAPH_\nAl Jap\xc3\xb3 modern, el kabuki continua sent relativament popular; \xc3\xa9s el m\xc3\xa9s popular dels estils tradicionals de teatre japon\xc3\xa8s i els seus actors estel\xc2\xb7lars apareixen amb freq\xc3\xbc\xc3\xa8ncia en papers de cinema i televisi\xc3\xb3. Per exemple, el ben conegut onnagata Bando Tamasaburo V ha aparegut en diversos papers i en diferents obres d\'altres estils i en pel\xc2\xb7l\xc3\xadcules, de vegades interpretant papers femenins._NEWLINE_Algunes companyies teatrals actualment utilitzen actrius per als papers onnagata, i despr\xc3\xa9s de la Segona Guerra Mundial es va formar l\'Ichikawa Kabuki-za, una companyia de nom\xc3\xa9s actrius. El 2003 es va erigir una est\xc3\xa0tua d\'Okuni a prop del districte de Pontoch, a Kyoto._NEWLINE_El 24 de novembre del 2005 la UNESCO va afegir el kabuki a la llista d\'Obres Mestres del Patrimoni Oral i Intangible de la Humanitat.'